SA ปักธงรายได้ปี 66 โต 130% จ่อโอนโครงการ “พระราม9” เล็งเปิด 5 โครงการใหม่
SA ปักธงรายได้ปี 66 โต 130% ทำจุดสูงสุดใหม่ที่ 6 พันล้านบาท จ่อโอนโครงการ “พระราม9-inventory” หนุน เตรียมเปิด 5 โครงการใหม่แนวราบ 1.1 หมื่นลบ. พร้อมลุยมิกซ์ยูส 2 โครงการ
SA ปักธงรายได้ปี 66 โต 130% นิวไฮ 6 พันล้านบาท จ่อโอนโครงการ “พระราม9-inventory” หนุน เตรียมเปิด 5 โครงการใหม่แนวราบ 1.1 หมื่นลบ.
9 มี.ค. 2566

นายขจรศิษฐ์ สิ่งสรรเสริญ ประธานเจ้าหน้าที่บริหาร บริษัท ไซมิส แอสเสท จำกัด (มหาชน) หรือ SA เปิดเผยว่า แผนการดำเนินธุรกิจในปี 2566 บริษัทฯ ตั้งเป้าหมายรายได้โตไม่น้อยกว่า 130% จากปีก่อน โดยแตะที่ระดับ 6,000 ล้านบาท ซึ่งสูงสุดเป็นประวัติการณ์ตั้งแต่ก่อตั้งบริษัทมา โดยคาดการณ์รายได้จากธุรกิจอสังหาริมทรัพย์เป็นหลักประมาณ 5,500 ล้านบาท สามารถแบ่งเป็นรายได้จากโครงการแนวราบประมาณ 2,000 ล้านบาท และโครงการ Landmark @MRTA พระราม 9 ประมาณ 2,000 ล้านบาท และมาจากโครงการที่เป็น Inventory ประมาณ 1,500 ล้านบาท และมาจากรายได้อื่นๆ ประมาณ 500 ล้านบาท
ทั้งนี้ ปัจจุบันบริษัทฯ มีโครงการที่กำลังดำเนินงานอยู่ (Under Development) จำนวน 7 โครงการ มูลค่า 22,291 ล้านบาท และมียอดขายรอโอน (Backlog) มูลค่ากว่า 6,500 ล้านบาท ทยอยรับรู้รายได้ถึงปี 2568
พร้อมกันนี้ บริษัทฯ มีแผนจะเปิดโครงการอสังหาฯ แนวราบใหม่จำนวน 5 โครงการได้แก่ SIAMESE KIN Ramintra , SIAMESE HOLM Phahol – Vibhavadi , SIAMESE BLOSSOM Phahol – Vibhavadi , MONSANE’ Ratchapruek-Chaeng Wattana และอีก 1 โครงการในอนาคต Housing (Phutthamonthon sai4) มูลค่ารวมประมาณ 11,225 ล้านบาท นอกจากนี้มีโครงการ Mixed Use จำนวน 2 โครงการได้แก่ Wellness &amp; Healthcare @Talingchan Plot A และ Condominium @Talingchan Plot B อีกด้วย
ขณะเดียวกันธุรกิจอื่นๆ ประกอบด้วยธุรกิจโรงแรม ธุรกิจให้เช่า ธุรกิจอาหารและเครื่องดื่ม ธุรกิจด้านสุขภาพ ธุรกิจเทคโนโลยีของการพักอาศัย และธุรกิจการเงินและการลงทุน มีแนวโน้มอัตราการเติบโตต่อเนื่องจากปีก่อน จากอานิสงส์การกลับมาของนักท่องเที่ยวและนักลงทุนต่างชาติ และนโยบายกระตุ้นเศรษฐกิจของภาครัฐ
“เรามุ่งมั่นสร้างการเติบโตที่แข็งแกร่ง โดยมีการวางแผนพัฒนาโครงการใหม่ๆ และธุรกิจอื่นๆ อยู่เสมอเพื่อให้ SA เป็นผู้พัฒนาอสังหาริมทรัพย์แบบครบวงจร จากการสร้างมูลค่าเพิ่มจากสิ่งที่มีอยู่แล้วและต่อยอดธุรกิจที่มีแนวโน้มการเติบโตที่เด่นชัด ซึ่งบริษัทฯ เชื่อมั่นว่าจะเป็นปัจจัยสำคัญที่ช่วยสนับสนุนผลการดำเนินงานของบริษัทฯ ให้สามารถเติบโตได้อย่างโดดเด่น มั่นคงและยั่งยืนต่อไป” นายขจรศิษฐ์ กล่าว
อนึ่ง ผลการดำเนินงานที่ผ่านมา งวดปี 2565 บริษัทฯ มีรายได้รวม 2,515.0 ล้านบาท ประกอบด้วย รายได้จากการโอนกรรมสิทธิ์เท่ากับ 1,809.4 ล้านบาท รายได้จากการบริการ 222.3 ล้านบาท ส่งผลให้มีกำไรสุทธิ 226.1 ล้านบาท เพิ่มขึ้น 82.2 ล้านบาท หรือ 57.1% เทียบช่วงเดียวกันของปีก่อนที่มีกำไรสุทธิ 143.9 ล้านบาท  โดยเป็นกำไรจากผู้ถือหุ้นของบริษัทใหญ่เท่ากับ 155.9 ล้านบาท